Vul 'n bruinpapiersak met hoop | Maroela Media
Miljoene mense gebruik daagliks papiersakke. Van inkopies dra, springmielies opdien, vir handwerk- en kunsprojekte, geskenksakkies tot selfs om jou te keer hiperventileer.
Dié nuttige uitvindsel van word in lande soos die VSA op 12 Julie gevier en op plaaslike bodem kan 'n bruinpapiersak nou 'n simbool van hoop word vir mense wat in moeilike omstandighede probeer oorleef.
Ter viering van Mandeladag op 18 Julie wil die Afrikaanse Toekomstrust (ATT) lesers aanspoor om 'n bruinpapiersak met noodsaaklike items te vul en só 'n verskil in die lewe van behoeftige kinders te maak.
"Daar is tientalle mense daar buite wat wíl gee, maar nie weet hoe nie. Die bruinpapiersakprojek is 'n ideale manier om 'n impak te maak. So kan jy ook jou kinders tydens die skoolvakansie by liefdadigheid te betrek," sê Dinah Bronkhorst, uitvoerende hoof van ATT.
ATT gee aan minderbevoorregte mense die geleentheid om hulself uit hul omstandighede te ontwikkel deur die hulp van gefokusde projekte. Dit sluit onder meer voedingsprogramme, korttermynuitreikaksies sowel as langtermynoplossings soos opleiding en pleeghuise in.
Die welsynorganisasie moedig lesers aan om in Julie 'n bruinpapiersak met die volgende basiese items te vul en by hul kantoor by die Voortrekkermonument in Pretoria te besorg:
wintersklere vir kinders en volwassenes
handskoene en serpe vir kinders en volwassenes
boeke (vir kinders en volwassenes)
tweedehandse selfone, tablette en skootrekenaars wat ATT in die leersentrum kan gebruik
handdoeke en waslappe
Pakkies kan ook deur Paxi na Elarduspark se PEP-winkel gestuur word. Vir meer inligting bel Bronkhorst gerus by 012 111 8352 of besoek www.afrikaansetoekomstrust.org vir meer inligting. Help ATT om ander te help.
Afrikaanse Toekomstrust Mandela-dag
Dankie tog vir Pep se Paxi diens, almal woon nie in Pretoria en op dié manier kan enigeen bydra
By die dag hoor ons hoe mense hulle werk verloor. Ek hoop tog daar is nog mense met 'n inkomste wat kan help.